
საქართველოს ცენტრალური საარჩევნო 
კომისიის დადგენილება №37/2004

2004 წლის 19 მარტი
 ქ. თბილისი
„საქართველოს პარლამენტის 2003 წლის 2 ნოემბრის 2004 წლის 28 მარტს ჩასატარებელი ხელახალი არჩევნებისათვის კენჭისყრის დღესა და კენჭისყრის/არჩევნების შედეგების შეჯამებასთან დაკავშირებული ზოგიერთი პროცედურის განსაზღვრის თაობაზე” საქართველოს ცენტრალური საარჩევნო კომისიის №32/2004 დადგენილებაში დამატებების შეტანის შესახებ

 საქართველოს ზოგადი ადმინისტრაციული კოდექსის 63-ე მუხლის, საქართველოს ორგანული კანონის“ საქართველოს საარჩევნო კოდექსი” 25-ე მუხლის მე-2 პუნქტის საფუძველზე, საქართველოს ცენტრალური საარჩევნო კომისია ადგენს: 

მუხლი 1 
№32/2004 დადგენილებას დაემატოს შემდეგი შინაარსის მე-8 მუხლი: „საოლქო საარჩევნო კომისიის კენჭისყრის/არჩევნების შედეგების შემაჯამებელი ოქმები აკინძულია ბლოკნოტების სახით. თითოეულ ბლოკნოტში 15 ფურცელია.”.


მუხლი 2 
№32/2004 დადგენილების მე-11 მუხლი ჩამოყალიბდეს შემდეგი რედაქციით:

„1.საოლქო საარჩევნო კომისიის კენჭისყრის/არჩევნების შედეგების შემაჯამებელი ოქმის №01 ფურცელი (კომისიის წევრთა თანდართული განსხვავებული აზრებით), აგრეთვე, საოლქო საარჩევნო კომისიის განკარგულებები საუბნო საარჩევნო კომისიების შემაჯამებელ ოქმებში ცვლილებების შეტანის შესახებ (თუ ასეთი ცვლილება იქნა შეტანილი) დაუყოვნებლივ გადაეცემა ცესკოს.

2. საოლქო საარჩევნო კომისიის მიერ კენჭისყრის/არჩევნების შედეგების შეჯამების მომდევნო დღეს საარჩევნო სუბიექტების წარმომადგენლებსა და დამკვირვებლებს, თუ მოითხოვენ, გადაეცემათ შემაჯამებელი ოქმის მიხედვით შევსებული ოქმები. თუ ოქმის მიღების სურვილი ხუთზე მეტმა წარმომადგენელმა/დამკვირვებელმა გამოთქვა, მათ გადაეცემათ საოლქო საარჩევნო კომისიის კუთვნილი ბლოკნოტის ყდის უკანა ფურცლის ასლი. შედეგების შეჯამების მომდევნო დღეს გაცემული ყველა შემაჯამებელი ოქმი მოწმდება კომისიის თავმჯდომარისა და მდივნის ხელმოწერებითა და კომისიის ბეჭდით. ოქმის მიღებას წარმომადგენელი/დამკვირვებელი კომისიის სარეგისტრაციო ჟურნალში ხელმოწერით ადასტურებს.”


მუხლი 3
 ეს დადგენილება შეიძლება გასაჩივრდეს თბილისის საოლქო სასამართლოში (მისამართი: ქ. თბილისი, გრ. რობაქიძის გამზ. №7ა) მისი მიღებიდან 3 კალენდარული დღის ვადაში.


მუხლი 4 
ეს დადგენილება ძალაში შედის გამოქვეყნებისთანავე.

კომისიის თავმჯდომარე ზ. ჭიაბერაშვილი

კომისიის მდივანი დ. ქიტოშვილი

